470 NOVUM ORGANUM. 



narrationes fidas et probas ; modo hoc fiat absque 

 ulla levitate, aut credulitate, sed fide anxia et quasi 

 dubitabunda. Restat consensus corporum modo 

 operandi tanquam inartificialis, sed usu Polychrestus, 

 qui nullo modo omittendus est, sed sedula observa- 

 tione investigandus. Is est coitio, sive unio corpo 

 rum proclivis, aut difficilis, per compositionem, sive 

 appositionem simplicem. Etenim corpora nonnulla 

 facile etlibenter commiscentur et incorporantur, alia 

 autem aegre et perverse : veluti pulveres melius in 

 corporantur cum aquis ; calces et cineres, cum oleis ; 

 et sic de sirnilibus. Neque tantum sunt colligendae 

 InstantiaB propensionis, aut aversionis corporum 

 erga misturam, sed etiam collocationis partium, et 

 distributionis, et digestionis, postquam commista 

 sint ; denique et praedominantiae post misturam 

 transactam. 



Superest ultimo loco ex modis septem operandi, 

 septimus et postremus ; operatio scilicet per alter- 

 nationem, et vicissitudines priorum sex : de quo an- 

 tequam in singulos illos paullo altius fuerit inquisi- 

 tum, tempestivum non foret exempla proponere. 

 Series autem, sive catena hujusmodi alternationis, 

 prout ad singula effecta accommodari possit, res est 

 et cognitu maxime difficilis, et ad opera maxima va- 

 lida. Summa autem detinet et occupat homines 

 impatientia hujusmodi tarn inquisitionis, quam 

 praxeos; cum tamen sit instar fili labyrinthi, quoad 

 opera majora. Atque haec sufBciant ad exemplum 

 Polychresti. 



